CELEX: 32017D1791
Language: sk
Date: 2017-10-04 00:00:00
Title: Vykonávacie rozhodnutie Komisie (EÚ) 2017/1791 zo 4. októbra 2017, ktorým sa určuje, že dočasné pozastavenie preferenčného cla podľa článku 15 nariadenia Európskeho parlamentu a Rady (EÚ) č. 20/2013 nie je primerané pre dovoz banánov s pôvodom v Guatemale

5.10.2017   
            
            
               SK
            
            
               Úradný vestník Európskej únie
            
            
               L 257/1
            
         VYKONÁVACIE ROZHODNUTIE KOMISIE (EÚ) 2017/1791
   zo 4. októbra 2017,
   ktorým sa určuje, že dočasné pozastavenie preferenčného cla podľa článku 15 nariadenia Európskeho parlamentu a Rady (EÚ) č. 20/2013 nie je primerané pre dovoz banánov s pôvodom v Guatemale
   EURÓPSKA KOMISIA,
   so zreteľom na Zmluvu o Európskej únii a Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 20/2013 z 15. januára 2013, ktorým sa vykonáva bilaterálna ochranná doložka a stabilizačný mechanizmus v súvislosti s banánmi, stanovené v Dohode, ktorou sa zakladá pridruženie medzi Európskou úniou a jej členskými štátmi na jednej strane a Strednou Amerikou na strane druhej (1), a najmä na jeho článok 15 ods. 2,
   keďže:
   
               (1)
            
            
               Stabilizačný mechanizmus pre banány bol zavedený Dohodou, ktorou sa zakladá pridruženie medzi Európskou úniou a jej členskými štátmi na jednej strane a Strednou Amerikou na strane druhej (2) (ďalej len „dohoda“), a predbežne sa začal uplatňovať na krajiny Strednej Ameriky počas roku 2013 a konkrétne na Guatemalu 1. decembra 2013.
            
         
               (2)
            
            
               Podľa uvedeného stabilizačného mechanizmu vykonaného nariadením (EÚ) č. 20/2013, len čo sa prekročí stanovený spúšťací objem dovozu čerstvých banánov (položka 0803 00 19 kombinovanej nomenklatúry Európskej únie z 1. januára 2012) z jednej z dotknutých krajín, Komisia môže vykonávacím aktom, ktorý sa má prijať v súlade s postupom pre naliehavé prípady stanoveným v článku 14 ods. 4 nariadenia (EÚ) č. 20/2013, buď dočasne pozastaviť preferenčné clo uplatňované na dovoz čerstvých banánov v prípade uvedenej krajiny, alebo určiť, že takéto pozastavenie nie je primerané.
            
         
               (3)
            
            
               Dovoz čerstvých banánov s pôvodom v Guatemale do Únie prekročil 23. augusta 2017 prahovú hodnotu 67 500 ton stanovenú v dohode.
            
         
               (4)
            
            
               V tejto súvislosti podľa článku 15 ods. 3 nariadenia (EÚ) č. 20/2013 Komisia zohľadnila vplyv dotknutého dovozu na situáciu na trhu Únie s banánmi, aby rozhodla, či sa má preferenčné clo pozastaviť. Komisia preskúmala vplyv dotknutého dovozu na úroveň cien v Únii, vývoj dovozu z iných zdrojov a celkovú stabilitu trhu Únie s čerstvými banánmi.
            
         
               (5)
            
            
               Dovoz čerstvých banánov z Guatemaly predstavoval v čase, keď prekročil stanovenú prahovú hodnotu na rok 2017, iba 2 % dovozu čerstvých banánov do Únie v rámci stabilizačného mechanizmu pre banány. Okrem toho dovoz z Guatemaly predstavuje len 1,8 % celkového dovozu čerstvých banánov do Únie.
            
         
               (6)
            
            
               Dovoz z veľkých krajín vývozu, s ktorými má Únia takisto dohodu o voľnom obchode, najmä z Kolumbie, Ekvádoru a Kostariky, dosiahol 47,4 % prahovej hodnoty v prípade Kolumbie, 51,1 % v prípade Ekvádoru a 50,4 % v prípade Kostariky. „Nevyužité“ množstvá v rámci stabilizačného mechanizmu (približne 3 mil. ton) sú výrazne vyššie než celkový dovoz z Guatemaly do dnešného dňa (68 400 ton).
            
         
               (7)
            
            
               Dovozná cena z Guatemaly bola počas prvých 6 mesiacov roku 2017 na priemernej úrovni 573 EUR za tonu, čo je o 15 % menej ako priemerné ceny ostatného dovozu čerstvých banánov do Únie. Objem dovozu však zostal na veľmi nízkej úrovni, ako sa uvádza v odôvodnení 5.
            
         
               (8)
            
            
               Priemerná veľkoobchodná cena banánov na trhu Únie zvyčajne do konca júla klesá a následne sa zvyšuje. V dôsledku toho bola priemerná veľkoobchodná cena banánov (bez ohľadu na pôvod) v júli 2017 (918 EUR/t) v skutočnosti o 8 % nižšia ako priemerná cena za prvý polrok. Priemerná úroveň veľkoobchodných cien žltých banánov vypestovaných v EÚ meraná na základe trojtýždňového priemeru zostala však v júli 2017 (910 EUR/t) v súlade s úrovňou (cien zaznamenaných) v predchádzajúcich rokoch (910 EUR/t, 880 EUR/t a 900 EUR/t).
            
         
               (9)
            
            
               V tejto fáze teda neexistuje ani náznak toho, že by stabilita trhu Únie bola narušená dovozom čerstvých banánov z Guatemaly nad stanovený ročný spúšťací objem dovozu, ani toho, že by to malo výrazný vplyv na situáciu producentov z Únie.
            
         
               (10)
            
            
               V auguste 2017 neexistoval nijaký náznak hrozby vážneho zhoršenia alebo náznak vážneho zhoršenia ekonomickej situácie v najvzdialenejších regiónoch Únie.
            
         
               (11)
            
            
               Pozastavenie preferenčného cla na dovoz banánov s pôvodom v Guatemale sa preto v tejto fáze nezdá primerané.
            
         
               (12)
            
            
               Vzhľadom na to, že ročný spúšťací objem dovozu bol prekročený už v auguste, a napriek tomu, že celkový dovoz z Guatemaly na trh Únie je nízky, Komisia bude aj naďalej monitorovať situáciu v tomto ohľade a načas opätovne preskúma situáciu na trhu s banánmi, čoho dôsledkom môže byť prípadné prijatie opatrení,
            
         PRIJALA TOTO ROZHODNUTIE:
   Článok 1
   Dočasné pozastavenie preferenčného cla na dovoz čerstvých banánov zatriedených do položky 0803 00 19 kombinovanej nomenklatúry Európskej únie s pôvodom v Guatemale nie je primerané.
   Článok 2
   Toto rozhodnutie nadobúda účinnosť dňom jeho uverejnenia v Úradnom vestníku Európskej únie.
   
      V Bruseli 4. októbra 2017
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 17, 19.1.2013, s. 13.
   
      (2)  Ú. v. EÚ L 346, 15.12.2012, s. 1.